Betree jou beroep met 'n mentor aan jou sy - Solidariteit WêreldSolidariteit Wêreld
Tuis › Nuuskantoor › Betree jou beroep met 'n mentor aan jou sy
Betree jou beroep met 'n mentor aan jou sy
Dinsdag | 11 Mei | 2021
Jong mense wat pas die beroep betree, is soms baie onseker en hulle ervaar unieke uitdagings om hul loopbaanpad te bepaal in die snelveranderende omgewing waarin ons onsself bevind. Vir 'n jongmens om so suksesvol as moontlik binne sy of haar werkplek te wees, is goeie mentorskap nodig. Dit is juis waarom die Solidariteit Gildes beroepsmentorskap as 'n integrale deel van die ontwikkeling van jong werkendes beskou.
Soos wat God 'n verbond met ons as sy kinders het om ons te mentor en te lei in die lewe, so ook beskou ons mentorskap as 'n verbond wat die ouer en meer ervare geslag met die jonger geslag het om hulle te lei en te mentor. Hierdie verbond vind prakties uiting by mentorskappe en gee aan mentors die geleentheid om hul roepingsplig teenoor die jeug na te kom. Die behoefte om terug te gee en op te bou word primêr aangevuur deur verbondenheid aan mekaar. Mentees neem deel omdat hulle hulself wil verbeter en bemagtig vir die beroepsmark.
Hierdie mentorskapprogram is uniek in dié sin dat dit beroepsgefokus is. Mentees word dus geplaas by mentors in dieselfde professie as hulle, wat dan leiding gee ten opsigte van beroepspesifieke aangeleenthede, werkplekaanpasbaarheid, persoonlike ontwikkeling, toegang tot netwerke en die opbou van 'n loopbaanpad tot sukses. Die verhouding vind primêr elektronies plaas, en met 'n deeglike plan word daar slegs van die mentor en mentee verwag om twee ure per maand met mekaar in verbinding te tree.
Hoekom dus mentorskap?
Mentees verbreed hul kennis en vaardighede, word bemagtig om met selfvertoue die werkplek aan te durf en in hul beroep verder te ontwikkel.
Mentees ontvang loopbaanspesifieke advies, asook inligting en leiding om hulself onmisbaar in die werkplek te maak.
Vir mentors is dit 'n geleentheid om hul roeping uit te leef en om kennis en vaardighede met 'n volgende generasie te deel.
Mentorskap is 'n manier om die gehalte van jongmense wat die beroep betree, te slyp.
Dit is 'n geleentheid vir mentors om deel te word van Solidariteit se Gilde-netwerk en om binne 'n beroepsgemeenskap as 'n spesialis beskou te word waardeur 'n mate van prestige verwerf word.
Vir beide partye is daar 'n groot mate van persoonlike bevrediging in 'n suksesvolle en waardevolle verhouding.
Hoe word ek 'n mentor?
Registreer jou profiel op mentorskap.co.za
'n Geskikte mentee sal aan mentors geallokeer word.
Hoe word ek 'n mentee?
Sluit aan as 'n lid van Solidariteit JeugPro of as 'n volwaardige gildelid van Solidariteit.
Word by 'n mentor geplaas.
Met die aanvang van die program word beide die mentor en mentee van die nodige inligting voorsien om die beste waarde uit die verhouding te put. Opleiding is ook beskikbaar sodat albei bemagtig is met die nodige gereedskap.